Majandus- ja Kommunikatsiooniministeerium Teie 19.02.2024 nr 9-1/474-1

info@mkm.ee Meie 28.02.2024 nr 4/30

**Arvamuse esitamine andmete ja tehisintellekti**

**valge raamatu ning tehisintellekti ja andmete**

**tegevuskavade kohta**

Lugupeetud Luukas Ilves!

Eesti Kaubandus-Tööstuskoda (edaspidi: Kaubanduskoda) tänab Majandus- ja Kommunikatsiooniministeeriumit võimaluse eest avaldada arvamust andmete ja tehisintellekti valge raamatu ning tehisintellekti ja andmete tegevuskavade kohta. Järgnevalt esitame Kaubanduskoja seisukohad valge raamatu ning tegevuskavade kohta:

1. Kaubanduskoda on seisukohal, et tegemist on olulise valdkonnaga, mille arendamine on nii era- kui avalikus sektoris väga oluline. Meie hinnangul on positiivne, et Majandus- ja Kommunikatsiooniministeerium on koostanud detailse ja tervikliku peamisi valdkonna arengusuundi välja toova dokumendi ning detailsed andmete ja tehisintellekti valdkonna tegevuskavad.
2. Valge raamatus lk 10 on välja toodud olulised määrused, mis on olulised Euroopa andme- ja tehisintellekti elluviimisel ning nende seas on nii tehisintellekti määrus kui ka andmemäärus. Valges raamatus on kajastatud Euroopa Liidu tehisintellekti määrus ning sellega seotud tegevused, kuid andmemäärust põhjalikumalt käsitletud ei ole. Kaubanduskoda teeb ettepaneku tuua valgesse raamatusse ühe täiendava eesmärgi ja tegevusena ka Euroopa Liidu andmemääruse rakendamine. Oleme seisukohal, et tegemist on väga olulise õigusaktiga, mis reguleerib seni reguleerimata valdkonda. Sellest tulenevalt on ka andmemääruse rakendamine suur töö ning seetõttu on oluline, et see oleks kajastatud ka valges raamatus, et oleks selge, kuidas toimub ning on koordineeritud andmemääruse rakendamine.
3. Leiame, et valge raamatu alguses olevad mõisted ja lühendid vajavad täiendamist teatud valges raamatus kasutatud terminitega, et need oleksid lugejale ühtselt arusaadavad. Näiteks vajaks valge raamatu alguses defineerimist mõisted andmeturg, andmemajandus, andmeüksus ja andmealtruism. Peame oluliseks, et kõik kasutatavad mõisted oleksid lugejatele ühtselt arusaadavad.
4. Kaubanduskoja hinnangul on vaja üle vaadata mõõdikud ning nende metoodika. Hetkel on teatud kohtades, näiteks valge raamatu 6. osas, mõõdikud puudu. Lisaks on oluline, et mõõdikud oleksid selged ja arusaadavad. Näiteks andmehalduse plokis on välja toodud tulemusena „Lõppkasutajate (kodanike) halduskoormuse vähendamine vähemalt 70% võrrelduna 2023. aastaga.“, kuid mõõdiku juures puudub infot, milliste andmete põhjal on algseis fikseeritud. Kaubanduskoja hinnangul vajavad valges raamatus välja toodud mõõdikus ülevaatamist, et need oleksid selged ja arusaadavad.

Lugupidamisega

/allkirjastatud digitaalselt/

Mait Palts

Peadirektor

Ireen Tarto ireen.tarto@koda.ee